IZVEDBENA UREDBA KOMISIJE (EU) 2022/1253

z dne 19. julija 2022

o popravku Uredbe (EU) št. 748/2012 kar zadeva odstopanja od nekaterih zahtev, uvedenih z Delegirano uredbo (EU) 2022/201

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (1) in zlasti člena 62(14) Uredbe,

ob upoštevanju naslednjega:

(1) Uredba Komisije (EU) št. 748/2012 (2) določa skupne tehnične zahteve za projektiranje in proizvodnjo civilnih zrakoplovov ter motorjev, propelerjev in delov, ki se vgradijo vanje.

(2) V skladu s točko 3.1(b) Priloge II k Uredbi (EU) 2018/1139 morajo odobrene projektivne in proizvodne organizacije uvesti in vzdrževati sistem upravljanja, ki zagotavlja skladnost z bistvenimi zahtevami iz navedene priloge, obvladovati varnostna tveganja in si prizadevati za nenehno izboljševanje tega sistema.

(3) V skladu s Prilogo 19 h Konvenciji o mednarodnem civilnem letalstvu, podpisani v Čikagu 7. decembra 1944 (v nadaljnjem besedilu: Čikaška konvencija), morajo pristojni organi zahtevati, da odobrene projektivne in proizvodne organizacije izvajajo sistem upravljanja varnosti.

(4) Z Delegirano uredbo Komisije (EU) 2022/201 (3) je bil uveden sistem upravljanja za vse odobrene projektivne in proizvodne organizacije, ki spadajo na področje uporabe Priloge I k Uredbi (EU) št. 748/2012, da se zagotovi skladnost z mednarodnimi standardi in priporočenimi praksami Mednarodne organizacije civilnega letalstva (ICAO), določenimi v Prilogi 19 k Čikaški konvenciji.

(5) Z Izvedbeno uredbo Komisije (EU) 2022/203 (4) so bili uvedeni sistem upravljanja in sistemi poročanja o dogodkih, ki jih vzpostavijo pristojni organi.

(6) Z Delegirano uredbo (EU) 2022/201 in Izvedbeno uredbo (EU) 2022/203 sta bila spremenjena člena 8 oziroma 9 Uredbe (EU) št. 748/2012. Spremembi sta določili prehodno obdobje do 7. marca 2025, v katerem lahko projektivne in proizvodne organizacije popravijo vse ugotovljene neskladnosti v zvezi z zahtevami iz Priloge I k Uredbi (EU) št. 748/2012, uvedenimi z Delegirano uredbo (EU) 2022/201.

(7) Sprejeto besedilo, ki spreminja člen 9 Uredbe (EU) št. 748/2012, se je napačno sklicevalo na Izvedbeno uredbo (EU) 2022/203, namesto sklicevanja na Delegirano uredbo (EU) 2022/201.

(8) Poleg tega v besedilu, ki spreminja člen 9 Uredbe (EU) št. 748/2012, ni bilo upoštevano dejstvo, da se za organizacije, ki proizvajajo proizvode, dele ali naprave brez potrdila o odobritvi in imajo izjavo o soglasju, uporablja le omejen sklop zahtev, uvedenih z Delegirano uredbo (EU) 2022/201, zlasti zahteve glede poročanja in vodenja evidenc, in da je navedena izjava o soglasju veljavna le omejeno obdobje. Prehodno obdobje do 7. marca 2025 za popravek ugotovljenih neskladnosti v zvezi z zahtevami, uvedenimi z Delegirano uredbo (EU) 2022/201, zato za navedene organizacije ni relevantno. Da se torej zagotovi skladnost z datumom začetka uporabe Delegirane uredbe (EU) 2022/201, se od organizacij, ki se jim potrdilo o soglasju izda 7. marca 2023 ali pred tem datumom, ne bi smelo zahtevati, da izpolnjujejo zahteve, uvedene z Delegirano uredbo (EU) 2022/201.

(9) Uredbo (EU) št. 748/2012 bi bilo zato treba ustrezno popraviti.

(10) Ukrepi iz te uredbe so v skladu z mnenjem odbora, ustanovljenega v skladu s členom 127(1) Uredbe (EU) 2018/1139 –

SPREJELA NASLEDNJO UREDBO:

Člen 1 V členu 9 Uredbe (EU) št. 748/2012 se odstavka 5 in 6 nadomestita z naslednjim: „5. Z odstopanjem od točk 21.B.225(d)(1) in (2) Priloge I (del 21) lahko proizvodna organizacija, ki ima veljavno potrdilo o odobritvi, izdano v skladu s Prilogo I (del 21), do 7. marca 2025 popravi vse ugotovljene neskladnosti v zvezi z zahtevami iz Priloge I, uvedenimi z Delegirano uredbo Komisije (EU) 2022/201 (*1). Kadar organizacija po 7. marcu 2025 ni odpravila teh neskladnosti, se potrdilo o odobritvi delno ali v celoti prekliče, omeji ali začasno razveljavi. 6. Z odstopanjem od točke 21.A.125C(a)(1) Priloge I (del 21) lahko organizacija, ki proizvaja proizvode, dele ali naprave brez potrdila o odobritvi in ima veljavno izjavo o soglasju, izdano v skladu s Prilogo I (del 21), do 7. marca 2023 popravi vse ugotovljene neskladnosti v zvezi z zahtevami iz Priloge I, uvedenimi z Izvedbeno uredbo (EU) 2022/201.

Člen 2 Ta uredba začne veljati dvajseti dan po objavi v Uradnem listu Evropske unije. Uporablja se od 7. marca 2023.

Ta uredba je v celoti zavezujoča in se neposredno uporablja v vseh državah članicah. V Bruslju, 19. julija 2022 Za Komisijo predsednica Ursula VON DER LEYEN

(1) UL L 212, 22.8.2018, str. 1.

(2) Uredba Komisije (EU) št. 748/2012 z dne 3. avgusta 2012 o določitvi izvedbenih določb za certificiranje zrakoplovov in sorodnih proizvodov, delov in naprav glede plovnosti in okoljske ustreznosti ter potrjevanje projektivnih in proizvodnih organizacij (UL L 224, 21.8.2012, str. 1).

(3) Delegirana uredba Komisije (EU) 2022/201 z dne 10. decembra 2021 o spremembi Uredbe (EU) št. 748/2012 glede sistemov upravljanja in poročanja o dogodkih, ki jih vzpostavijo projektivne in proizvodne organizacije, ter postopkov, ki jih uporablja agencija, in o popravku navedene uredbe (UL L 33, 15.2.2022, str. 7).

(4) Izvedbena uredba Komisije (EU) 2022/203 z dne 14. februarja 2022 o spremembi Uredbe (EU) št. 748/2012 glede sistemov upravljanja in poročanja o dogodkih, ki jih vzpostavijo pristojni organi, in o popravku Uredbe (EU) št. 748/2012 glede izdaje certifikatov pregleda plovnosti (UL L 33, 15.2.2022, str. 46).